
Ipolyság a középkorban - A település fejlődésének pillérei

Kulcsszavak: Ipolyság; Ság; mezőváros; premontrei rend; Hontpázmány nembeli Márton szlavón bán
Jelen dolgozat célja, hogy végigkövesse Ipolyság középkori fejlődését az első említéstől a 15. század végéig. A célkitűzésem okán nem törekedtem a település történetének hiánytalan feldolgozására, csupán olyan mozaikokat ragadtam ki, amelyekkel szemléltetni lehet a fejlődés folyamatát, valamint amelyek egy kevés betekintést nyújtanak a település lakosainak életébe. A munka alapvetően két fejezetre tagolódik: az elsőben a 13. századi kezdeteket dolgoztam fel. Ez a fejezet többek közt foglalkozik a sági premontrei monostorral, és annak alapítójával, Hontpázmány nembeli Márton szlavón bánnal is. Az alapítással kapcsolatban öt kérdést tettem fel – hogy ki(k) és miért, illetve mikor és hol végül pedig, hogy miért alapították a monostort – a kérdésekre pedig sikerült immáron megnyugtató válaszokat adnom. Mindezek mellett még a Hontpázmány nem családfáját is kiegészítettem, kijavítottam.
Mivel a középkor végi állapotok jellemzésére Kubinyi András remek kritériumrendszert alkotott, így a második fejezetet erre alapoztam. Munkám nem csupán leírja a település fejlődését, de számszerűleg is kifejezi a Kubinyi féle centrális pontrendszer alapján és elhelyezi a települést a későközépkori Magyar Királyság városhálózatában. Mindezzel bekapcsolódik egy olyan széleskörű kutatásba, ami hozzásegít ahhoz, hogy jobban megismerjük a magyar mezővárosok világát. Kutatásaim alapján sikerült egy általános képet vázolni a korabeli településről. Közelebbről nézve foglalkoztam az úthálózattal és vásárokkal (hetivásár, sokadalom) vagyis a település gazdasági életével. Ehhez kapcsolódnak a céhek, amik nem csak gazdasági, de társadalmi szempontból is fontosak.
Összességében sikerült kimutatni – valamint saját készítésű térképpel is illusztrálni – hogy a település mennyire elengedhetetlen része volt a szűkebben és némileg a tágabban vett környéknek is. Úgy gondolom a megközelítésem némileg más szemszögből láttatja a mezővárosok életét és betöltött funkciójukat.




